Document ID: 32009L0134

DIREKTIVA KOMISIJE 2009/134/ES
z dne 28. oktobra 2009
o spremembi Direktive Sveta 76/768/EGS v zvezi s kozmetičnimi izdelki zaradi prilagoditve Priloge III k tej direktivi tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 76/768/EGS z dne 27. julija 1976 o približevanju zakonodaje držav članic v zvezi s kozmetičnimi izdelki (1) in zlasti člena 8(2) Direktive,
po posvetovanju z Znanstvenim odborom za varstvo potrošnikov,
ob upoštevanju naslednjega:
(1)
Znanstveni odbor za potrošniške izdelke, ki ga je nadomestil Znanstveni odbor za varstvo potrošnikov (2), je v svojem „Memorandumu o snoveh v barvah za lase in njihovih lastnostih, ki povzročajo preobčutljivost kože“, objavljenem 29. marca 2007, sklenil, da so kontaktne alergije, ki jih povzročajo izdelki za barvanje las, čedalje večja zdravstvena težava za potrošnike in družbo, ki posameznikom pogosto povzročajo akutne in resne dermatitise. Posameznik, ki postane občutljiv na snov, uporabljeno v izdelku za barvanje las, lahko sčasoma razvije alergijo na to snov.
(2)
Za boljšo obveščenost potrošnikov o morebitnih škodljivih učinkih barvanja las in za zmanjšanje tveganja povzročitve preobčutljivosti na izdelke za barvanje las med potrošniki, je treba na nalepki oksidativnih izdelkov za barvanje las ter nekaterih neoksidativnih izdelkov za barvanje las z vsebnostjo ekstremnih in močnih snovi, ki povzročajo preobčutljivost, natisniti dodatna opozorila. Zato je treba spremeniti obvezne pogoje uporabe in opozorila za zadevne snovi v barvah za lase iz stolpca „f“ Priloge III Direktive 76/768/EGS.
(3)
Direktivo 76/768/EGS je zato treba ustrezno spremeniti.
(4)
Ukrepi, predvideni s to direktivo, so v skladu z mnenjem Stalnega odbora za kozmetične izdelke -
SPREJELA NASLEDNJO DIREKTIVO:
Člen 1
Priloga III k Direktivi 76/768/EGS se spremeni v skladu s Prilogo k tej direktivi.
Člen 2
1. Države članice najpozneje do 1. maja 2010 sprejmejo in objavijo zakone in druge predpise, potrebne za uskladitev s to direktivo. Besedilo teh predpisov takoj sporočijo Komisiji.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice Komisiji sporočijo besedilo temeljnih predpisov nacionalnega prava, ki jih sprejmejo na področju, ki ga ureja ta direktiva.
Člen 3
Države članice sprejmejo vse potrebne ukrepe za zagotovitev, da proizvajalci v Skupnosti ali uvozniki s sedežem v Skupnosti kozmetičnih izdelkov, ki niso v skladu s to direktivo, od 1. novembra 2011 ne dajejo v promet.
Države članice sprejmejo vse potrebne ukrepe za zagotovitev, da se kozmetični izdelki, ki niso v skladu s to direktivo, od 1. novembra 2012 ne prodajajo ali drugače dajejo na voljo končnemu potrošniku v Skupnosti.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 28. oktobra 2009

Labels: 0
3
1